Nariadenie Komisie (ES) č. 2494/97
z 12. decembra 1997
o vydávaní dovozných licencií na ryžu patriacu pod kód KN 1006 a pochádzajúcu zo zámorských krajín a území podľa osobitných opatrení zavedených nariadením (ES) č. 2352/97
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 91/482/EHS z 25. júla 1991 o združení zámorských krajín a území s Európskym hospodárskym spoločenstvom [1], naposledy zmenené a doplnené rozhodnutím Komisie 97/803/ES [2],
so zreteľom na nariadenie Komisie (ES) č. 2352/97 z 27. novembra 1997, ktorým sa zavádzajú osobitné opatrenia na dovoz ryže pochádzajúcej zo zámorských krajín a území [3], najmä na jeho článok 4 ods. 3,
keďže nariadenie (ES) č. 2352/97 zavádza osobitné opatrenia na dovoz ryže pochádzajúcej zo zámorských krajín a území, ďalej len "ZKÚ"; keďže uvedené opatrenia poskytujú oslobodenie od colných poplatkov pri dovoze pod podmienkou colného dohľadu; keďže poskytujú predovšetkým denný limit pre účastníka, pokiaľ ide o žiadosti a licencie; keďže článok 4 ods. 3 tohto nariadenia ustanovuje, že tam, kde žiadané množstvá presahujú celkové mesačné množstvo 13300 ton ryže vyjadrenej ako ekvivalent lúpanej ryže a kde na základe posúdenia situácie na trhu spoločenstva by toto prekročenie viedlo k závažným poruchám tohto trhu, Komisia musí do 10 pracovných dní odo dňa prekročenia stanoviť percentuálne zníženie, ktoré sa má uplatniť na všetky žiadosti predložené v deň prekročenia, odmietnuť žiadosti predložené po dni prekročenia a pozastaviť prijímanie žiadostí pre daný mesiac;
keďže množstvá žiadané 2. decembra 1997, ktoré presahovali celkový mesačný objem 13300 ton, činia 7072 ton; keďže tieto množstvá Komisia zvažovala osobitne so zreteľom na posúdenie situácie a trendov na trhu spoločenstva s ryžou; keďže z tejto úvahy vyplynulo, že pretože zber ryže indica v hospodárskom roku 1997/98 dosiahol opäť normálnu úroveň a vzhľadom na ceny tohto druhu ryže na trhu spoločenstva spôsobia dané množstvá pravdepodobne závažné poruchy na trhu, najmä tým, že vytlačia vlastnú produkciu ryže indica v rámci spoločenstva a znížia jej cenu; keďže článok 4 ods. 3 nariadenia (ES) č. 2352/97 by sa malo primerane uplatniť,
PRIJALA TOTO NARIADENIE:
Článok 1
Dovozné licencie sa vydávajú na množstvá určené v žiadostiach pre ryžu a zlomkovú ryžu patriace pod kód KN 1006 predložené v súlade s úpravami stanovenými v nariadení (ES) č. 2352/97 a znížené o nasledujúce percentá:
69,8575 % pre žiadosti predložené 2. decembra 1997.
Článok 2
Dovozné licencie sa vydávajú podľa úprav stanovených v nariadení (ES) č. 2352/97 pre ryžu a zlomkovú ryžu patriace pod kód KN 1006, pokiaľ ide o žiadosti predložené od 3. decembra 1997.
Článok 3
Predkladanie žiadostí o dovozné licencie na ryžu a zlomkovú ryžu patriace pod kód KN 1006 podľa úprav stanovených v nariadení (ES) č. 2352/97 sa týmto pozastavuje do 31. decembra 1997.
Článok 4
Toto nariadenie nadobúda účinnosť v deň svojho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. decembra 1997